Energistyrelsens udbud af støtte til 21,6 MW solceller blev vundet af tilbud om et tillæg til markedsprisen på kun 12,89 øre/kWh i 20 år.

Udbuddet viser dermed, at elektricitet fra solceller i Danmark nu er konkurrencedygtig med de billigste kilder til vedvarende energi, hedder det i en pressemeddelelse fra Energistyrelsen.

De ni vindende bud - på hver tre gange 2,4 MW solcellekapacitet - blev vundet af tre selskaber med samme ejer - nemlig Danske Solmarker, der igen ejes af firmaet Pure and Better Energy.

Vinderne blev fundet blandt 36 tilbud på i alt 79,45 MW.

Under halv pris i støtte

I alt omfatter de vindende tilbud en samlet kapacitet på 21,6 MW, hvilket giver en samlet støtteudgift på ca. 2,8 mio. kr. årligt, når anlæggene er etableret.

Det er ifølge Energistyrelsen væsentligt under de 8 mio. kr. årligt, der blev forventet, da lovhjemlen til udbuddet blev vedtaget.

Udbuddet var åbent for projekter i Tyskland op til 2,4 MW, men der blev ikke afgivet tilbud vedrørende solcelleanlæg i Tyskland.

Læs også: Tyskland betaler for fem nye solcelleanlæg i Danmark

Pristillæg plus markedspris

Buddet på 12,89 øre pr kWh er et såkaldt pristillæg, hvilket vil sige, at solcelleparkens ejere får dette beløb oven i elmarkedsprisen i 20 år. I øjeblikket ligger den nordiske systemmarkedspris på 27 øre pr kWh.

Det nyligt overståede tyske udbud på 50 MW, som blev vundet af danske virksomheder med et bud på 40 øre pr KWh, var en fast afregningspris, som inkluderer markedsprisen.

Det ændrer dog ikke ved, at med det danske vinderbud kommer den såkaldt reale støttesats for solceller set over en 30 årig periode ned i nærheden af støttesatsen for vindmøller på land (i Øst og Vestdanmark), kystmøller på Vestkysten og Kriegers Flak havmølleparken - fordelt over en 25 årig levetid.

I beregningern fra november 2016 var tallene henholdvis 9,9 øre og 10,4 øre pr kWh for landmøllerne; 13,8 øre pr kWh for kystmøllerne og 9,0 øre pr kWh for Kriegers Flak.

Det gamle tal for solcellerne var angivet til 19,7 øre pr kWh, men det var baseret på en fast afregningspris på 74 øre pr kWh i 10 år.

Hvad det konkrete nye tal bliver på solceller, kræver en ny beregning fra energistyrelsen.

Vindere med erfaring

Vinderne af udbuddet, Pure and Better Energy, skriver på deres hjemmeside, at den historisk lave pris er mulig grundet en kombination af teknisk optimering, markant reduktion af kostpriser på anlæggene og en veltilrettelagt finansiering:

»Vi var de første, der tilbage i 2015 byggede solcelleanlæg i Danmark under den såkaldte 60/40-ordning. Vi viste, at det kunne fungere på et tidspunkt, hvor ingen andre troede det muligt. Nu tager vi igen et kvantespring og går nye veje for at drive prisen på grøn energi ned,« siger Rasmus Kjær, Managing Partner i Better Energy.

Læs også: Energiminister vil have øjeblikkeligt stop for støtte til solceller

Pure & Better Energy er et joint venture selskab etableret mellem udviklingsselskabet Pure Energy Development og investeringsselskabet Better Energy.

Pure & Better Energy har i 2016 opført 17 MW solcelleanlæg ved Silkeborg og opfører næste år 50 MW solcelleanlæg ved Nees.

Læs også: Ny solcellepark på vej ved Lemvig

Kontrakterne med vinderne forventes underskrevet inden jul. Resultatet er endeligt, når kontrakterne er indgået.